– Vastaavia pahoinpitelyjä tapahtuu joka ainoa viikonloppu, Halla-aho sanoi Ylen politiikkaradiolle.

Europarlamentaarikko Jussi Halla-aho (ps) sanoi Ylen politiikkaradiolle maanantaina, että Jimi Karttusen tapausta käytetään hyvin kyynisesti hyväksi.

Halla-ahon mukaan on selvää, että Suomen vastarintaliike on poliittinen toimija, mutta kuolemaan johtaneen tapauksen taustalla ei ollut hänen mielestään poliittista agendaa.

Jussi Halla-ahon mielestä Asema-aukion tapauksen varjolla lietsotaan paniikkia. ATTE KAJOVA

– Valitettava tosiasia on se, että tällaisia vastaavia pahoinpitelyjä tapahtuu joka ainoa viikonloppu Helsingin rautatieaseman tuntumassa. Ne eivät ylitä uutiskynnystä, koska niillä ei ole poliittista käyttöarvoa, toisin kuin tällä tapauksella. Tätä käytetään hyvin kyynisesti hyväksi, europarlamentaarikko Jussi Halla-aho (ps) kommentoi Asema-aukion tapausta Ylelle.

Halla-ahon mielestä on selvää, että Suomen vastarintaliike on poliittinen toimija, mutta 28-vuotiaan Jimi Karttusen kuolemaan johtaneen tapauksen taustalla ei ollut hänen mielestään poliittista agendaa.

– Ilmeisesti henkilöä on tönäisty, ja hän on satuttanut siinä itsensä, Halla-aho sanoi ja lisäsi, että on odotettava poliisin esitutkinnan valmistumista ennen kuin yksityiskohdat selviävät.

Komisario, tutkinnanjohtaja Teemu Kruskopf tarkensi maanantaina, että pahoinpitelystä ja törkeästä kuolemantuottamuksesta epäilty Suomen vastarintaliikkeen aktiivi oli juossut noin kymmenen metrin matkan ja potkaissut uhria rintaan, minkä jälkeen uhri oli kaatunut ja lyönyt päänsä.

Potkua oli edeltänyt poliisin mukaan lyhyt sanailu, jonka jälkeen Karttunen oli sylkäissyt maahan ja jatkanut matkaansa.

Kansallissosialistinen Suomen vastarintaliike julkaisi maanantaina verkkosivuillaan kirjoituksen, jossa sanottiin, että ”emme edellytä aktivisteiltamme sitä, että he suostuisivat esimerkiksi vasemmistolaisten tai maahanmuuttajien syljettäviksi, koska syljen mukana voi kulkeutua vaarallisia tarttuvia tauteja”.